Molao wa bogologolo wa Roma ga o itsiwe ka botlalo, mme kgetsi ya ga Paulo e tsewa e le “sekai sa pego ya porofense ya kotlhao, e leng extra ordinem.” Molaodi, yo o neng a thusiwa ke bagakolodi, o ne a reetsa ditatofatso tse di tlisiwang ke batho. Molatofadiwa o ne a bidiwa gore a tle go lebana le molatofatsi wa gagwe, mme o ne a iphemela, mme molatofatsi ke ene a neng a tshwanela go supa gore o molato. Mmakaseterata o ne a ntsha kotlhao nngwe le nngwe e a neng a bona e tshwanela. O ne a kgona go dira tshwetso ka bonako kgotsa a busetse katlholo kwa morago, mme fa go dirwa jalo, molatofadiwa o ne a tshwarwa. Mokanoki Henry Cadbury o ne a re, “Ga go na pelaelo gore ka gonne moemedi wa molaodi a ne a na le maatla, o ne a ka ineela go ‘tlhotlhelediwa ka tsela e e sa siamang’ le go newa pipamolomo—ya gore a golole motho a sa mmona molato, a mmone molato, kgotsa a busetse kgetsi kwa morago.”